text: En anholdt i drabssag
  03 marts 2010 kl. 09.18
  Politiet har nu foretaget den første anholdelse i sagen om skuddrabet på en kvinde i Horsens. Der er planlagt grundlovsforhør i aften.
  Nattens efterforskning af drabet på Chanette Sørensen, 41 år, fra Lund ved Horsens har nu ført til, at den første mistænkte er anholdt.
  - Vi har anholdt og sigtet en mand, ja. Det er efterforskningen, der har ført frem til, at vi nu skal afhøre ham nærmere. Men vi er langt fra færdige endnu, siger efterforskningsleder Peter Krogh.
  Den anholdte er 23 år.
  Den 41-årige kvinde havde flere venner på besøg tirsdag, da der pludseligt blev skudt ind i huset udefra. Politiets teknikere var onsdag morgen fortsat i gang med at undersøge omgivelserne.
  Peter Krogh oplyser, at den anholdte hører til kvindens bekendtskabskreds, og vedkommende blev anholdt i Horsens.
  Politiet har bedt retten gøre klar til grundlovsforhør onsdag aften klokken 20.
  
  Narkosag
  Den dræbte var i 2006 tiltalt i en narkosag. Hun blev frikendt, men hendes mand fik en dom på ni års fængsel.
  Flere personer var i Chanette Sørensens hus, da det dræbende skud ramte hende.
  Motivet til drabet er ukendt, men flere medier har spekuleret i, at drabet kan være et jalousiopgør.
  Den dræbte boede i en restaureret ejendom, og intet tyder på, at hun var i økonomisk nød.
  